Råkjørere får svi med gjennomsnittsmåling - Aftenposten
Råkjørere får svi med gjennomsnittsmåling
Risikoen for fartsbot er stor om du kjører forbi myndighetenes nye automatiske måling av gjennomsnittsfart.
Tre ganger blir du målt for farten du holder på en gitt strekning: Først på vei forbi boks A, noen minutter senere på vei forbi boks B. I tillegg regnes det ut hvilken gjennomsnittshastighet bilen har mellom punkt A og B.Gitt at du kjører for fort forbi både punkt A og B, lar veimyndighetene det svi så mye som mulig. — Trolig gir vi bilistene forelegg for det forholdet som svir mest, sier avdelingsdirektør Finn Harald Amundsen i Vegdirektoratet.
Ett forelegg.
Bladet Samferdsel skriver i sitt siste nummer at bilistene kan få tre bøter om farten er for høy på alle tre målingene. Dette tilbakeviser Amundsen. - Vi gir ikke mer enn én bot. Under prøveperioden får bilistene heller ikke bot om gjennomsnittshastigheten er for høy, sier han. Vegvesenet og politiet samarbeider om prøveprosjektet som finner sted på en tre kilometer lang strekning. Prosjektet har navnet Streknings-ATK og kan, om myndighetene mener det er vellykket, bane veien for en utbredt metode i kampen mot fartssyndere. Hensikten er å unngå at sjåførene bremser ned foran fotoboksene, før de tråkker hardt på gasspedalen når fotoboksen er passert.
Usynlig blitz.
Når prøveprosjektet avsluttes - etter planen før nyttår - er det opp til Justisdepartementet og Samferdselsdepartementet å ta stilling til hvor mange fotobokser i Norge som skal overvåke bilistenes gjennomsnittshastighet. Prøvestrekningen ligger i sydgående løp av E6 ved Lillehammer. Bildene blir tatt med blitz som ikke registreres av føreren av bilen. Før føreren passerer boksen, har han kjørt forbi et skilt som opplyser at det er måling av gjennomsnittshastighet på strekningen.
Juridisk nøtt.
Vegvesenet vil ennå ikke si hva slags erfaring de har hatt med det nye systemet, som også skal vurderes av Datatilsynet. For eksempel vil myndighetene ikke si om sjåfører som vet at de overvåkes, setter ned farten så mye at de skaper kø eller er til irritasjon for andre sjåfører. Ifølge Amundsen er det sannsynlig at man i fremtiden skiller mellom bokser som måler punkthastighet og bokser som måler gjennomsnittshastighet.I så fall kan en fører kjøre forbi boks A i for eksempel 140 kilometer i timen, bremse ned, bli målt av boks B og slippe unna reaksjon fordi gjennomsnittshastigheten er lovlig.
Fakta: Slik blir du målt
Boks Atar ved hjelp av "usynlig" blitz bilde av alle bilene som passerer. Det registreres data om bilen, bl.a. registreringsnummer og hastighet. De digitale bildene lagres i stasjonen, men slettes automatisk etter fem minutter dersom det ikke kommer kontrabeskjed fra boks B. Boks B tar også bilde av alle kjøretøyer. Systemet plukker ut bilder av kjøretøyer som har holdt for høy hastighet (hastigheten fastsatt av politiet).